Black Market Music

Black Market Music este cel de-al treilea album al trupei de rock alternativ Placebo, lansat pe 9 octombrie 2000, la doi ani de la lansarea precedentului album, Without You I'm Nothing. Înregistrarea acestui album a durat nouă luni (mai mult decât la oricare alt album scos de trupă până în prezent); trebuie spus de asemenea că acesta este albumul care a cules cele mai multe laude, atât din partea criticilor, cât și din partea fanilor (a avut vânzări de peste un milion de exemplare în întreaga lume). A izbutit să atingă locul 1 în Franța, dar numai locul 6 în Marea Britanie, acolo unde a și fost de altfel contestat de critici, în special din cauza piesei „Special K”.
Albumul a fost lansat în America cu un tracklist schimbat (pe lângă piesele existente deja s-au adăugat „Without You I'm Nothing”, cu David Bowie, și „I Feel You”, un cover după Depeche Mode.
Este dedicat memoriei lui Scott Piering, mort de cancer în ianuarie 2000, care a fost responsabil cu promovarea unora dintre single-urile trupei.
Albumul, ce conține 12 piese și o melodie ascunsă (hidden track), este considerat a fi drept sinteza celor două albume care îl precedaseră, Placebo și Without You I'm Nothing, împletind într-un mod cu totul armonios și original cinismul de pe primul album cu melancolia prezentă pe cel de-al doilea album. Albumul este divers din punct de vedere instrumental, în sound regăsindu-se influențe groove („Taste in Men”), punk („Days Before You Came”), și, surprinzător, hip-hop („Spite & Malice”, unde Placebo colaborează cu rapperul anti-gangsta Justin Warfield de la One Inch Punch).
Din punct de vedere liric, Molko pare mai inspirat ca niciodată, abordând niște teme în mod evident mai diverse decât pe primele albume. Albumul se deschide cu piesa „Taste in Men”, o piesă ce nu este altceva decât clasicul m-ai părăsit, întoarce-te. „Days Before You Came” este mult mai puțin clar, personajul din cântec părând indecis, dar în același timp blazat cu privire la cel de lângă el. În următorul cântec, Molko face o paralelă între efectul iubirii și acela dat de droguri (ketamină), acea stare euforică, urmată inevitabil de o revenire bruscă, șocantă, la realitate. „Spite & Malice” înfățișează un ambient în tonuri violente, o lume a drogurilor, armelor și sexului (Dope, guns, fucking in the streets), strecurând pe ici pe colo aluzii sado-masochiste.
Următoarea piesă, „Passive Aggressive” începe într-un mod lent, pentru a continua cu un instrumental puternic, răsunător, combinat cu niște versuri extrem de melancolice. Cântecul se poate referi la religie (din nou reminiscențe din copilăria solistului) sau la imposibilitatea de a lăsa pe cineva să îți pătrundă în suflet. Și cântecul „Black-Eyed” este inspirat tot de adolescența lui Molko. „Blue American”, deși un cântec lent ca instrumental, este plin de revoltă, personajul din cântec atacându-și propria cultură, părinții, și ironizând ideea de ajutor specializat.
Oarecum logic ca succesiune, cântecul „Slave to the Wage” vorbește despre munca neîntreruptă, ce nu îți oferă satisfacția dorită și nici împlinirile pe care le așteptai, și îndeamnă la o conștientizare a robotizării de zi cu zi și la evadare. În „Commercial for Levi”, gravitatea versurilor, care vorbesc despre dependență de droguri și alcool și despre sex și îndeamnă la o trezire e contrazisă de ritmul vesel, optimist, al melodiei, amintind în această privință de „Teenage Angst”, un alt experiment asemănător al trupei, deși diferit ca temă. „Haemoglobin” abordează tema violenței (pentru a supraviețui este necesar să ucizi) și a discriminării, care se perpetuează la nesfârșit: în prima strofă, personajul este într-un stadiu de resemnare - I'm prepared for one big silence (Sunt pregătit pentru marea tăcere), în a doua are loc confuzia - A latent strain of color blindness (O formă latentă de daltonism), pentru ca în a treia aceasta să se transforme în furie - Gonna make you scared of me (Am să vă fac să vă fie frică de mine).
„Narcoleptic” se întoarce la tema relației dintre doi oameni, o relație în care s-a instalat rutina, o relație în care nimic nu mai este ca înainte. „Peeping Tom”, ultimul cântec, este o piesă despre voyeurism, ce exprimă iubirea pe care voyeurul o simte pentru cel sau cea pe care îl sau o spionează. „'Burger Queen' împinsă un pas mai în față.”, după cum se exprimă însuși Molko.
Albumul se încheie într-o notă întunecată, cu melodia ascunsă „Black Market Blood”, „cabaretul morții”, după cum o descria basistul Stefan Olsdal.
În concerte, Brian obișnuia adesea să-și introducă piesele într-un anumit fel. Iată câteva exemple: